Saul Bellow (gebore as Solomon Bellows; 10 Junie 1915 – 5 April 2005) was 'n Kanadees-Amerikaanse skrywer. Hy het die Pulitzerprys, die Nobelprys vir Letterkunde en die Nasionale Kunstemedalje vir sy skryfwerk ontvang. Hy is die enigste skrywer wat Amerika se nasionale boekprys vir fiksie drie keer kon wen. Hy het ook in 1990 die Nasionale Boekstigting se medalje vir lewenslange uitsonderlike bydraes tot die Amerikaanse letterkunde gewen. Sy skryfwerk versinnebeeld in die woorde van die Sweedse Nobelkomitee "'n mengsel van die ryk pikareske roman en 'n subtiele analise van ons kultuur, van vermaaklike avontuur, drastiese en tragiese episodes in vinnige opeenvolging wat afgewissel word met filsofiese gesprekvoering, en wat alles ontwikkel is deur 'n kommentator met 'n spitsvondige tong en deurtastende insig in die eksterne en interne komplikasies wat ons aandryf om op te tree of ons daarvan te weerhou; wat bestempel kan word as die dilemma van ons tyd." Sy bekendste werke sluit The Adventures of Augie March, Henderson the Rain King, Herzog, Mr. Sammler's Planet, Seize the Day, Humboldt's Gift en Ravelstein in.